DEĊIŻJONI TAL-KUMMISSJONI
tat-23 ta’ Marzu 2005
li tistabbilixxi kriterji ekoloġiċi riveduti għall-għoti ta’ l-eko-tikketta tal-Komunità lid-diterġenti għall-ħasil tal-platti bl-idejn
(notifikata bid-dokument numru C(2005) 1026)
(Test b’rilevanza għaż-ŻEE)
(2005/342/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 1980/2000 tal-Parlament Ewropew u tal-Kunsill tas-17 ta’ Lulju 2000 dwar l-iskema riveduta għall-għoti ta’ l-eko-tikketta tal-Komunità (1), u b’mod partikulari t-tieni subparagrafu ta’ l-Artikolu 6(1) tiegħu,
Wara li kkunsultat mal-Bord ta’ l-Eko-ttikkettjar ta’ l-Unjoni Ewropea,
Billi:
(1)
Skond ir-Regolament (KE) Nru 1980/2000 l-eko-tikketta tal-Komunità tista’ tingħata lill-prodott li jkollu l-karatteristiċi li bihom ikun jista’ jikkontribwixxi b’mod sinifikanti għal titjib fir-rigward ta’ aspetti ambjentali importanti.
(2)
Ir-Regolament (KE) Nru 1980/2000 jipprovdi li kriterji speċifiċi għall-eko-tikketta, fformulati fuq il-bażi tal-kriterji ddraftjati mill-Bord ta’ l-Eko-ttikkettjar ta’ l-Unjoni Ewropea, ikunu stabbiliti skond il-gruppi ta’ prodotti.
(3)
Huwa jipprovdi wkoll li r-reviżjoni tal-kriterji ta’ l-eko-tikketta, kif ukoll tar-rekwiżiti tal-valutazzjoni u l-verifika relatati mal-kriterji, issir f’waqtha qabel ma jintemm il-perijodu ta’ validità tal-kriterji speċifikati għall-grupp ta’ prodotti kkonċernat.
(4)
Ikun xieraq, sabiex jingħata kas ta’ l-iżviluppi xjentifiċi u tas-suq, li jkunu rriveduti l-kriterji ekoloġiċi stabbiliti bid-Deċiżjoni tal-Kummissjoni 2001/607/KE tad-19 ta’ Lulju 2001 li tistabbilixxi l-kriterji ekoloġiċi għall-għoti ta’ l-Eko-tikketta tal-Komunità lid-diterġenti għall-ħasil tal-platti bl-idejn (2).
(5)
Barra minn dan, sabiex ikun speċifikat li huma koperti l-prodotti kemm privati kif ukoll professjonali, ikun meħtieġ li tkun immodifikata d-definizzjoni tal-grupp ta’ prodotti stabbiliti f’dik id-Deċiżjoni.
(6)
Fl-interess taċ-ċarezza, id-Deċiżjoni 2001/607/KE għandha għalhekk tkun issostitwita.
(7)
Il-kriterji ekoloġiċi rriveduti għandhom ikunu validi għal perijodu ta’ erba’ snin.
(8)
Ikun xieraq li jitħalla perijodu transitorju ta’ mhux aktar minn tnax-il xahar lill-applikanti li l-prodotti tagħhom tkun ingħatatilhom l-eko-tikketta qabel id-data tan-notifika ta’ din id-Deċiżjoni jew li kienu applikaw għal din l-għotja qabel dik id-data, sabiex huma jkollhom żmien biżżejjed biex jadattaw il-prodotti tagħhom biex ikunu konformi mal-kriterji u r-rekwiżiti rriveduti.
(9)
Il-miżuri li tipprovdi għalihom din lid-Deċiżjoni huma skond l-opinjoni tal-Kumitat stabbilit bl-Artikolu 17 tar-Regolament (KE) Nru 1980/2000,
ADOTTAT DIN ID-DEĊIŻJONI:
Artikolu 1
Il-grupp ta’ prodotti “diterġenti għall-ħasil tal-platti bl-idejn” għandu jinkludi fih:
“id-diterġenti kollha maħsuba biex jintużaw għall-ħasil tal-platti bl-idejn, reċipjenti tax-xaqquf, pożati, borom, twaġen, oġġetti tat-tisjir u iktar”
Il-grupp ta’ prodotti għandu jkopri l-prodotti kemm għall-użu privat kif ukoll professjonali.
Artikolu 2
Sabiex jingħata l-Eko-tikketta tal-Komunità, skond ir-Regolament (KE) Nru 1980/2000, id-diterġent irid jaqa’ taħt il-grupp ta’ prodotti “diterġenti għall-ħasil tal-platti bl-idejn” u jrid ikun konformi mal-kriterji ekoloġiċi mniżżla fl-Anness ta’ din id-Deċiżjoni.
Artikolu 3
Il-kriterji ekoloġiċi għall-grupp ta’ prodotti “diterġenti għall-ħasil tal-platti bl-idejn”, kif ukoll ir-rekwiżiti tal-valutazzjoni u l-verifika relatati, għandhom ikunu validi sal-31 ta’ Diċembru 2008.
Artikolu 4
Għal skopijiet amministrattivi, in-numru tal-kodiċi assenjat lill-grupp ta’ prodotti “diterġenti għall-ħasil tal-platti bl-idejn” għandu jkun 019.
Artikolu 5
Id-Deċiżjoni 2001/607/KE hija rrevokata.
Artikolu 6
L-eko-tikketti mogħtija qabel id-data tan-notifika ta’ din id-deċiżjoni fir-rigward tal-prodotti li jaqgħu taħt il-grupp ta’ prodotti “diterġenti għall-ħasil tal-platti bl-idejn” jistgħu jkomplu jintużaw sal-31 ta’ Marzu 2006.
Meta l-applikazzjonijiet għall-għoti ta’ l-eko-tikketta kienu ppreżentati qabel id-data tan-notifika ta’ din id-Deċiżjoni fir-rigward tal-prodotti li jaqgħu taħt il-grupp ta’ prodotti “diterġenti għall-ħasil tal-platti bl-idejn” dawk il-prodotti jistgħu jingħataw l-eko-tikketta skond il-kondizzjonijiet preskritti fid-Deċiżjoni 2001/607/KE. F’dawn il-każi, l-eko-tikketta tista’ tintuża sal-31 ta’ Marzu 2006.
Artikolu 7
Din id-Deċiżjoni hija indirizzata lill-Istati Membri.
Magħmul fi Brussell, 23 ta’ Marzu 2005.